Ολόκληρο χοιρινό μπούτι με κρασί, πορτοκάλι και ξερά φρούτα
Το χοιρινό μπούτι με κρασί, πορτοκάλι και ξερά φρούτα είναι ένα πληθωρικό, εορταστικό πιάτο θα εντυπωσιάσει τους καλεσμένους σας!
1 μπούτι χοιρινό, γύρω στα 3 κιλά, χωρίς το κόκαλο και χωρίς το δέρμα (ζητάμε από τον κρεοπώλη να το τυλίξει με δίχτυ ή το δένουμε με σπάγκο μαγειρικής, για να διατηρήσει το σχήμα του), 6 σκελίδες σκόρδο, κομμένες στη μέση, αλάτι, πιπέρι φρεσκοτριμμένο, 1 κουτ. γλυκού σπόροι κόλιανδρου, 3 φύλλα δάφνης, 600 ml χυμός πορτοκαλιού, 600 ml λευκό ξηρό κρασί, 50 ml ελαιόλαδο, 100 γρ. ξερά σύκα, ψιλοκομμένα, 100 γρ. ξερά βερίκοκα, ψιλοκομμένα, 200 ml λευκό ξηρό κρασί, αλάτι, πιπέρι φρεσκοτριμμένο
Για να φτιάξουμε το ολόκληρο μπούτι με κρασί, πορτοκάλι και ξερά φρούτα, ξεκινάμε με το μαρινάρισμα του κρέατος.Το βράδυ της προηγουμένης κάνουμε αρκετό χώρο στο ψυγείο για να χωρέσει το χοιρινό. Αλατοπιπερώνουμε το μπούτι και το τρυπάμε σε διάφορα σημεία με ένα μικρό κοφτερό μαχαίρι. Στις τρύπες που δημιουργήθηκαν χώνουμε τα σκόρδα. Βάζουμε σε μια λεκάνη το χοιρινό μπούτι. Ανακατεύουμε όλα τα υλικά για τη μαρινάδα και περιχύνουμε το μπούτι. Σκεπάζουμε με μεμβράνη και αφήνουμε στο ψυγείο για όλο το βράδυ, να μαριναριστεί.Προθερμαίνουμε τον φούρνο στους 170° C. Βάζουμε το μπούτι σε μια μεγάλη γάστρα και το περιχύνουμε με τη μαρινάδα του. Σκεπάζουμε με το καπάκι ή με αλουμινόχαρτο και ψήνουμε για περίπου 3 ώρες. Αφαιρούμε το καπάκι ή το αλουμινόχαρτο και συνεχίζουμε το ψήσιμο για άλλα 20 λεπτά, περιχύνοντας με τα υγρά του μέχρι να ροδίσει. Παράλληλα, βάζουμε τα ξερά φρούτα να μουλιάσουν στο κρασί (περίπου 20 λεπτά, όσο ροδίζει το κρέας). Ξεφουρνίζουμε και μεταφέρουμε το μπούτι σε ξύλο κοπής. Σουρώνουμε τα υγρά του ταψιού σε ένα κατσαρολάκι, προσθέτουμε 150 ml νερό, τα ξερά φρούτα με το κρασί, αλατοπίπερο και βράζουμε σε δυνατή φωτιά για 6-8 λεπτά, μέχρι να δέσει η σάλτσα.Αφαιρούμε τον σπάγκο ή το δίχτυ, κόβουμε το μπούτι σε λεπτές φέτες και σερβίρουμε με τη σάλτσα.
Κρασί,Πορτοκάλι,Χοιρινό,Χριστούγεννα